Prijedlog ODLUKE VIJEĆA o stajalištu koje treba donijeti, u ime Europske unije, u Zajedničkom odboru EGP-a o izmjeni Protokola 31. uz Sporazum o EGP-u o suradnji u posebnim područjima izvan četiriju sloboda /* COM/2014/0141 final - 2014/0080 (NLE) */





OBRAZLOŽENJE 1. KONTEKST PRIJEDLOGA Kako bi se osigurala potrebna pravna sigurnost i homogenost unutarnjeg tržišta, Zajednički odbor EGP-a mora u Sporazum o EGP-u u što kraćem roku nakon njegova donošenja ugraditi cjelokupno relevantno zakonodavstvo EU-a. Cilj je ovog nacrta odluke Zajedničkog odbora uključiti Obzor 2020. u Sporazum o EGP-u. Time bi se zemljama EGP-a/EFTA-e omogućilo da u potpunosti iskoriste mogućnosti koje nudi taj, dosad najveći program EU-a za istraživanje i inovacije s gotovo 80 milijardi EUR raspoloživih financijskih sredstava za razdoblje od 7 godina (od 2014. do 2020.). Sudjelovanje zemalja EGP-a/EFTA-e u programu Obzor 2020. imat će posljedice za proračun jer te zemlje neće samo sudjelovati u inicijativama u tom okviru već će mu istovremeno i same financijski doprinositi. To je razlog zašto treba donijeti ovaj nacrt odluke Zajedničkog odbora u obliku odluke Vijeća. 2. REZULTATI SAVJETOVANJA SA ZAINTERESIRANIM STRANAMA I PROCJENE UČINKA Učinci uključivanja programa Obzor 2020. Prethodni okvirni programi uključeni su u članak 1. stavak 5. Protokola 31. uz Sporazum o EGP-u. U skladu s navedenom odredbom akti koji proizlaze iz okvirnih programa također se smatraju predmetima toga članka. Taj način uključivanja bio je vrlo koristan jer nije bilo potrebno uključiti svaki akt koji se odnosi na programe zasebno, uz sav rad i postupke koje bi to podrazumijevalo. Akti, kao što su oni o uspostavljanju posebnih programa i utvrđivanju pravila za sudjelovanje i širenje informacija u okvirnim programima, stoga nisu zasebno uključeni u Sporazum o EGP-u. Nacrt odluke Zajedničkog odbora primjenjuje isti način uključivanja i stoga sadržava odredbu o uključivanju Okvirne uredbe o programu Obzor 2020. u članak 1. stavak 5. Uredba (EZ) br. 294/2008[1] o osnivanju Europskog instituta za inovacije i tehnologiju uključena je u članak 1. stavak 11. Protokola 31. uz Sporazum o EGP-u. Uredba je izmijenjena Uredbom (EU) br. 1292/2013 i ta se izmjena mora odraziti na Sporazum o EGP-u. Nacrt odluke Zajedničkog odbora stoga sadržava odredbu koja uključuje akt o izmjeni u članku 1. stavku 11. 3. PRAVNI ELEMENTI PRIJEDLOGA Uredba (EU) br. 1291/2013 Europskog parlamenta i Vijeća od 11. prosinca 2013. o osnivanju Okvirnog programa za istraživanja i inovacije Obzor 2020. (2014. – 2020.) i o stavljanju izvan snage Odluke br. 1982/2006/EZ[2] Uredba (EU) br. 1292/2013 Europskog parlamenta i Vijeća od 11. prosinca 2013. o izmjeni Uredbe (EZ) br. 294/2008 o osnivanju Europskog instituta za inovacije i tehnologiju[3] Komisija podnosi Vijeću nacrt odluke Zajedničkog odbora EGP-a da ga prihvati kao stajalište Unije. Komisija se nada da će ga što prije moći predstaviti Zajedničkom odboru EGP-a. 4. PRORAČUNSKE IMPLIKACIJE Države članice EGP-a/EFTA-e sudjeluju u programu Obzor 2020. i koriste mogućnosti financiranja kako je određeno u dijelu VI. Sporazuma o EGP-u. Istodobno države članice EGP-a/EFTA-e financijski doprinose ovom programu kako je predviđeno člankom 82. Sporazuma o EGP-u. 2014/0080 (NLE) Prijedlog ODLUKE VIJEĆA o stajalištu koje treba donijeti, u ime Europske unije, u Zajedničkom odboru EGP-a o izmjeni Protokola 31. uz Sporazum o EGP-u o suradnji u posebnim područjima izvan četiriju sloboda VIJEĆE EUROPSKE UNIJE, uzimajući u obzir Ugovor o funkcioniranju Europske unije, a posebno njegov članak 173. stavak 3. i članak 182. stavak 1., u vezi s člankom 218. stavkom 9., uzimajući u obzir Uredbu Vijeća (EZ) br. 2894/94 od 28. studenoga 1994. o rješenjima za provedbu Sporazuma o Europskom gospodarskom prostoru[4], a posebno njezin članak 1. stavak 3., uzimajući u obzir prijedlog Europske komisije, budući da: (1) Sporazum o Europskom gospodarskom prostoru[5] („Sporazum o EGP-u”) stupio je na snagu 1. siječnja 1994. (2) U skladu s člankom 98. Sporazuma o EGP-u, Zajednički odbor EGP-a može odlučiti izmijeniti, među ostalim, pripadajući Protokol 31. (3) Protokol 31. uz Sporazum o EGP-u sadržava posebne odredbe o suradnji u posebnim područjima izvan četiriju sloboda. (4) Primjereno je proširiti suradnju ugovornih stranaka Sporazuma o EGP-u kako bi se uključila Uredba (EU) br. 1291/2013 Europskog parlamenta i Vijeća od 11. prosinca 2013. o uspostavljanju programa Obzor 2020. − Okvirnog programa za istraživanje i inovacije (2014. − 2020.) i o stavljanju izvan snage Odluke 1982/2006/EZ.[6] (5) Primjereno je proširiti suradnju ugovornih stranaka Sporazuma o EGP-u kako bi se uključila Uredba (EU) br. 1292/2013 Europskog parlamenta i Vijeća od 11. prosinca 2013. o izmjeni Uredbe (EZ) br. 294/2008 o osnivanju Europskog instituta za inovacije i tehnologiju[7]. (6) Protokol 31. uz Sporazum o EGP-u treba stoga na odgovarajući način izmijeniti kako bi se omogućila provedba te proširene suradnje od 1. siječnja 2014. (7) Stajalište Unije u Zajedničkom odboru EGP-a trebalo bi se temeljiti na priloženom nacrtu odluke, DONIJELO JE OVU ODLUKU: Članak 1. Stajalište koje treba donijeti, u ime Europske unije, u Zajedničkom odboru EGP-a o izmjeni Protokola 31. uz Sporazum o EGP-u temelji se na nacrtu odluke Zajedničkog odbora EGP-a priloženom ovoj Odluci. Članak 2. Ova Odluka stupa na snagu na dan donošenja. Sastavljeno u Bruxellesu Za Vijeće Predsjednik [1] SL L 97, 9.4.2008., str. 1. [2] SL L 347, 20.12.2013., str. 104. [3] SL L 347, 20.12.2013., str. 174. [4] SL L 305, 30.11.1994., str. 6. [5] SL L 1, 3.1.1994., str. 3. [6] SL L 347, 20.12.2013., str. 104. [7] SL L 347, 20.12.2013., str. 174.